Falklandspund

Falklandspund (engelsk: Falkland Islands pound) er valutaen på Falklandsøyene, et britisk oversjøisk territorium i Sør-Atlanteren. Symbolet er pundtegnet, £. ISO 4217-koden er FKP.

Falklandspundet har alltid hatt fast vekslingskurs mot det britiske pundet, og sedler fra begge valutaene brukes om hverandre på øyene, men falklandspundet er ikke allment akseptert i Storbritannia selv.

 Historie 
Pundet ble introdusert etter at britene gjenopptok suvereniteten på Falklandsøyene i 1833. Opprinnelig var et pund inndelt i 20 shilling, som igjen var inndelt i 12 pence. Spesifikke utgaver av sedler har blitt laget for Falklandsøyene siden 1899. I 1971 ble pundet desimalisert og inndelt i 100 (new) pence. Mynter har blitt laget spesifikt for Falklandsøyene siden 1974.

 Lovgivende grunnlag 
I lovverket på Falklandsøyene fastslår Currency Ordinance 1987 at Falklandspund er valutaen til Falklandsøyene, og at det har paritet mot pund sterling.

Referanser til pounds på Falklandsøyene (så som i kontrakter og gjeldsbrev) refererer til Falklandspund.

Falklandspund kan veksles mot sterling ved forespørsel, men valutakommisjonærene har rett til en prosentvis avgift for å gjennomføre handelen.

 Referanser 

Kategori:Søramerikansk valuta
Kategori:Falklandsøyenes økonomi
Kategori:Sør-Georgia og Sør-Sandwichøyene